A teszteredmények alapján egyelőre nagy lutri a Forma-1

URL: http://www.f1hirek.hu/?t=article&id=20071

DÁTUM: 2008. február 19. kedd 16:30

SZERKESZTŐ: Csapi Gábor

Alig négy hét van már csak hátra a 2008-as szezon rajtjáig, tehát bárki bárhol is tart a fel­ké­szü­lésben, elmondható, hogy valójában már csak az utolsó simításokra van mód. Eddig mindössze teszteredmények állnak a rendelkezésünkre, amelyekkel óvatosan kell bánni.

Az Ausztrál Nagydíjig már csak egy hivatalos teszt vár a mezőnyre (bár már ezen a héten is újra felbőgnek a motorok Barcelonában és Valenciában is), ám nem valószínű, hogy a hátralévő időben fel­cse­ré­lődnének a pólusok.

Mint arról mi is napról napra beszámoltunk, a Ferrari és a Toyota vállalta a tesztcsapat költöztetésével járó nem kis kiadásokat, és Bahreinben tréningezett, ahol kétszer háromnapos blokkban próbáltak meg felkészülni az előttük álló feladatokra.

Alighogy a két említett gárda múlt hét hétfőn befejezte a munkát, a többiek Jerezben álltak csatasorba, és négy napon keresztül rótták a köröket. Az eredményeket minden nap végén is­mertettük mi is, ám érdemes összegezni a dolgokat.

Újabb Ferrari-hegemónia a láthatáron?

A Ferrari várható fölényének csak a csapat legelvakultabb rajongói örülhetnek tiszta szív­ből, hiszen ha valóban nem lesz senki a mezőnyben, aki képes feltartóztatni az eddig meg­bíz­hatónak és gyorsnak tetsző vörösöket, akkor az idény könnyen unalomba fulladhat. Hiába ala­kulhat ki rég nem látott nagy küzdelem a második helyért, az úgy mégsem az igazi, ha Räikkönen és Massa idénybérletet vált az első két pozícióra

Ezek persze csak az eddig látottakra támaszkodó, és meglehetősen gyenge lábakon álló okoskodások, és egyáltalán nem elképzelhetetlen, hogy mindezt az első versenyhétvége után egy laza mozdulattal dobhatjuk a kukába. Addig viszont nem marad más, minthogy bön­gész­szük a teszteredményeket, és ez alapján próbáljunk valamiféle erősorrendet felállítani. A mel­lékelt táblázatok segítségével mindezt bárki megteheti.

Néhány adat Bahreinből:

 Pilóta Csapat Legjobb köridő

1. Räikkönen Ferrari 1:30.015

2. Massa Ferrari 1:30.190

3. Trulli Toyota 1:30.944

4. Glock Toyota 1:31.209

 Pilóta Csapat Megtett kör

 1. Räikkönen Ferrari 431
 2. Trulli Toyota 407
 3. Glock Toyota 382
 4. Massa Ferrari 286